„MĂSURI PREVENTIVE PENTRU POPULAȚIE ÎN CONTEXTUL AVERTIZĂRILOR DE INSTABILITATE ATMOSFERICĂ ACCENTUATĂ
Având în vedere avertizările emise de Administrația Națională de Meteorologie privind instabilitatea atmosferică accentuată la nivelul mai multor județe din țară, reamintim populației importanța adoptării unor măsuri de siguranță pentru prevenirea incidentelor și protejarea vieții și bunurilor.

Interval de valabilitate: 9 iulie, ora 12 – 9 iulie, ora 22
Fenomene vizate: instabilitate atmosferică accentuată
Zone afectate: Moldova, estul Transilvaniei și estul Munteniei
      În cea mai mare parte a Moldovei, estul Transilvaniei și al Munteniei și sud-vestul Dobrogei, vor fi averse torențiale, frecvente descărcări electrice, vijelii puternice (viteze ale vântului de 70...90 km/h) și grindină de medii și mari dimensiuni (2-5 cm). În intervale scurte de timp (1-3 ore) cantitățile de apă vor fi de 25...40 l/mp și pe arii restrânse de peste 60 l/mp.

RECOMANDĂRI PENTRU POPULAȚIE:
· Amânați activitățile în aer liber! Lucrul în spații deschise sau la înălțime devine extrem de periculos în condiții de vreme severă.
· Evitați utilizarea focului deschis pentru curățarea terenurilor sau arderea vegetației uscate. În condiții de vânt puternic, focul se poate extinde necontrolat, generând incendii de proporții.
· Asigurați locuințele! Închideți toate ferestrele și fixați obiectele care pot fi luate de vânt (mobilier de grădină, ghivece, bannere, etc.), pentru a preveni accidentele sau distrugerile materiale.
· Evitați zonele periculoase! Nu vă adăpostiți sub copaci, în apropierea stâlpilor de electricitate, panourilor publicitare sau altor structuri ce pot fi doborâte de vânt.
· Preveniți inundațiile! Curățați șanțurile și rigolele pentru a permite scurgerea eficientă a apelor pluviale.
· Evitați traversarea cursurilor de apă! În caz de creștere bruscă a debitelor, nu încercați să le traversați și nu staționați pe malurile acestora – pericolul de înec sau prăbușire este major.

Alte recomandări pentru cetățeni:
Deoarece pe perioada manifestării fenomenelor meteorologice există riscul producerii unor inundații locale, solicităm cetățenilor să respecte următoarele recomandări:
· curățați șanțurile și rigolele de scurgere, pentru a permite evacuarea apelor pluviale;
· ascultați recomandările autorităților locale și județene privind modul de comportare premergător/pe timpul/după producerea fenomenelor meteorologice;
· construiţi bariere pentru a opri pătrunderea apei în casă, mai ales dacă locuiți într-o zonă unde s-au mai produs inundații;
· dacă este necesară evacuarea, mergeți imediat spre o zonă înaltă din apropiere, precizată de autorităţi;
· dacă ați fost surprins de viitură, urcați în părţile de sus ale locuinţei sau pe acoperiş, până la sosirea echipelor de salvare;
· în cazul în care mai aveți timp, mutați obiectele importante la etajele superioare ale locuinței;
· decuplați întrerupătorul general de energie electrică, scoateți aparatele electrice din priză și întrerupeți instalaţiile de alimentare cu apă şi gaze;
· nu atingeți echipamentele electrice dacă sunteți uzi ori stați în apă;
· încuiați uşile casei şi protejați ferestrele pentru a nu fi sparte de vântul puternic, de curenţii de apă sau de obiectele duse de viitură;
· evacuați animalele şi bunurile de valoare în locuri sigure (de refugiu), dinainte stabilite;
· pentru limitarea posibilelor pagube generate de vijelie, parcați autoturismele în zone ferite, la distanță față de copaci sau stâlpi de electricitate;
· în cazul unei situații de urgență reale, anunțați de îndată evenimentul pe numărul unic pentru apeluri de urgență 112!
· Pentru informații utile despre modul de comportare în situații de urgență, accesați platforma oficială:https://fiipregatit.ro/
Descărcați aplicația mobilă DSU, disponibilă gratuit pentru Android și iOS.
· Urmăriți constant actualizările meteo pe site-ul oficial al Administrației Naționale de Meteorologie: https://www.meteoromania.ro/avertizari/
· Vă rugăm să tratați aceste recomandări cu maximă seriozitate și să distribuiți informațiile mai departe pentru protejarea comunității!”.

